b"\n_START_ARTICLE_\nCan Marqu\xc3\xa8s (Poliny\xc3\xa0)\n_START_SECTION_\nDescripci\xc3\xb3\n_START_PARAGRAPH_\nCan Marqu\xc3\xa8s est\xc3\xa0 situat a la part alta de la poblaci\xc3\xb3 on va comen\xc3\xa7ar el primigeni de poblament, al voltant de l'esgl\xc3\xa9sia rom\xc3\xa0nica de Sant Salvador de Poliny\xc3\xa0. La seva fisonomia ha estat modificada en diferents ocasions, una de les quals ens ve senyalada per la data en una de les llindes- finestra sobre el portal d'entrada-. Actualment a partir d'un cos de planta quadrada i fa\xc3\xa7ana que sembla juxtaposada a l'edificaci\xc3\xb3 original, transcorre en sentit horitzontal, forma una planta baixa i un pis. La fa\xc3\xa7ana principal presenta simetria en la disposici\xc3\xb3 del seus elements d'obertura disposant el repartiment de tres crugies. A la planta baixa, porta d'arc rod\xc3\xb3 de mig punt adovellat de perfecte estereotomia, aix\xc3\xad com finestres acuradament emmarcades. Al pis, habitatge noble, tres finestres emmarcades i ampit donen fe d'una de les possibles restauracions amb la data de 1679 entre l'anagrama cristi\xc3\xa0 de IHS. Carener disposat en el mateix sentit de la fa\xc3\xa7ana i amb teulada a dues vessants, segurament de l'edifici anterior.\n_START_SECTION_\nHist\xc3\xb2ria\n_START_PARAGRAPH_\nSegurament l'origen d'aquesta casa fos anterior al que ens indica la llinda de la finestra. La hip\xc3\xb2tesi m\xc3\xa9s real fora la seva ubicaci\xc3\xb3 en el nucli antic de la poblaci\xc3\xb3 que es va anar formant al voltant de l'esgl\xc3\xa9sia rom\xc3\xa0nica."